b"\n_START_ARTICLE_\nTollanci\n_START_PARAGRAPH_\nTollanci so ena najnaprednej\xc5\xa1ih \xc4\x8dlove\xc5\xa1kih civilizacij, na katere je v seriji Zvezdna vrata SG-1 naletela ekipa SG-1. Teorija ekipe SG-1 je predpostavila, da so Tollanci potomci anti\xc4\x8dnih civilizacij, katerih predniki so bili v preteklosti preseljeni na planet Tollan, kjer je razvoj znanosti in tehnologije potekal tudi v \xc4\x8dasu, ko je na zemlji vladal mra\xc4\x8dni srednji vek, v \xc4\x8dasu katerega je razvoj znanosti na Zemlji zastal._NEWLINE_Zaradi tehnolo\xc5\xa1ke superiornosti (celo v primerjavi z Goa'uldi) se Tollanci obna\xc5\xa1ajo vzvi\xc5\xa1eno in kulture z manj napredno tehnologijo obravnavajo kot primitivce. Poleg tega zaradi slabih izku\xc5\xa1enj v preteklosti zavra\xc4\x8dajo vsako dajanje napredne tehnologije manj razvitim cvilizacijam, ki bi jo lahko zlorabile, zaradi \xc4\x8desar so tudi prista\xc5\xa1i bolj izoliranega na\xc4\x8dina \xc5\xbeivljenja. Njihova tehnologija jim omogo\xc4\x8da zasnovo naprednih oro\xc5\xbeij, ki pa slu\xc5\xbeijo le za obrambo pred zunanjimi gro\xc5\xbenjami. Tollanci sicer niso agresivni in se ne spu\xc5\xa1\xc4\x8dajo v vojne._NEWLINE_Tollanci so sprva \xc5\xbeiveli na planetu Tollan. S svojo tehnologijo so \xc5\xbeeleli pomagati tehnolo\xc5\xa1ko manj razvitim prebivalcem sosednjega planeta. S tem so nehote povzro\xc4\x8dili katastrofo, saj so prebivalci sosednjega planeta podarjeno tehnologijo namesto za koristne namene uporabili kot oro\xc5\xbeje, kar je povzro\xc4\x8dilo uni\xc4\x8denje njihovega planeta, planet Tollan pa je bil premaknjen iz svoje orbite, zaradi \xc4\x8desar so se bili Tollanci prisiljeni preseliti na drug planet, kasneje poimenovan Tollana. Ravno zato je tudi pri\xc5\xa1lo do prepovedi izmenjave tehnologije manj naprednim kulturam. Majhno \xc5\xa1tevilo Tollancev je ostalo na uni\xc4\x8denem planetu, da bi zakopali zvezdna vrata, vendar so bili pri tem onesposobljeni; kasneje jih je na\xc5\xa1la ekipa SG-1. Ob prihodu v bazo je vojska takoj \xc5\xbeelela od njih dobiti uporabne informacije glede njihove tehnologije, vendar so ob pomo\xc4\x8di ekipe SG-1 pobegnili na svoj nov planet, kar je pomenilo za\xc4\x8detek dobrih odnosov._NEWLINE__NEWLINE_Na novem planetu so Tollanci postavili veliko mesto, uspeli pa so zgraditi tudi svoja zvezdna vrata, ki jih planet ni imel. Za obrambo planeta so skrbeli napredni ionski topovi, ki so bili sposobni prodreti tudi skozi \xc5\xa1\xc4\x8dite Goa'uldskih ladij. Ti topovi so se Tollancem zdeli zelo uspe\xc5\xa1ni, zato so se za obrambo zana\xc5\xa1ali le nanje, kar je ekipa SG-1 kljub njihovi napredni tehnologiji ozna\xc4\x8dila kot precej nepremi\xc5\xa1ljeno strategijo._NEWLINE_Zana\xc5\xa1anje na ionske topove kot edino obrambo pred vsiljivci se je izkazalo kot napa\xc4\x8dno \xc5\xa1ele, ko je na njihov planet pri\xc5\xa1el Goa'uld Tanith, ki je slu\xc5\xbeil Anubisu, katerega ladje so bile odporne na ionske topove. Ker razen teh topov ni bilo druge obrambe, so bili Tollanci prepu\xc5\xa1\xc4\x8deni Anubisu na milost in nemilost. V zameno za ohranitev planeta je tollanska kurija, najvi\xc5\xa1ji politi\xc4\x8dni organ Tollancev, obljubila, da Anubisu podari napravo, s katero je mo\xc5\xbena hoja skozi stene in druge ovire. Anubis bi to napravo uporabil za prehod skozi poseben \xc5\xa1\xc4\x8dit, ki je vsiljivcem prepre\xc4\x8dil prehod skozi zvezdna vrata na Zemlji. Ekipi SG-1 je uspelo Anubisovo namero pravo\xc4\x8dasno odkriti in z uni\xc4\x8denjem obljubljenega oro\xc5\xbeja so re\xc5\xa1ili Zemljo pred Anubisovim napadom. Ta poteza pa je povzro\xc4\x8dila, da je Anubis iz jeze uni\xc4\x8dil Tollano in tako povzro\xc4\x8dil uni\xc4\x8denje Tollancev."